b'\n_START_ARTICLE_\nGrad Aichelberg\n_START_SECTION_\nZgodovina\n_START_PARAGRAPH_\nGrad  Aichelberg   je bil zgrajen okoli leta 1200.  Grad je prvi\xc4\x8d omenjen v zgodovinski listini iz leta 1224 kot \xc2\xbbEychelburg\xc2\xab. Njegov takratni lastnik, Reinher de Eychelberc je v tem \xc4\x8dasu z velikim uspehom sodeloval na vite\xc5\xa1kem turnirju v Bre\xc5\xbeah. Isti je leta 1227 sodeloval pri popotovanju Ulrika Lichtensteinskega iz Benetk na \xc5\xa0tajersko v t. i. potovanju Venus.  Drugi Reinher de Aichelberg , verjetno sin, se pojavlja med letoma 1267 in 1275 kot ministerial Koro\xc5\xa1kega vojvode. Bernhard von Aichelberg pa je 1289 aktivno podpiral  vojvodo Alberta v vojni proti G\xc3\xbcssingom.  Po izumrtju rodbine Aichelber\xc5\xa1kih vitezov je grad in posest pri\xc5\xa1el v last de\xc5\xbeelnega kneza._NEWLINE_Leta 1427 je grad prejel v zastavo me\xc5\xa1\xc4\x8dan Beljaka Hans Khevenh\xc3\xbcller. Leta  1431 pa ga je de\xc5\xbeelni knez podelil v posest  Khevenh\xc3\xbcllerjev, ki so ga takrat dozidali in raz\xc5\xa1irili. Od takrat Khevenh\xc3\xbcllerji nosijo vzdevek "Aichelberg". Leta 1480 so Turki pri\xc5\xa1li pred bli\xc5\xbenji Feldkirchen, vendar gradu niso napadli,  zaradi njegove utrjenosti.  Grad je bil precej uni\xc4\x8den leta 1484 v vojni med cesarjem  Friderikom III.  proti  ogrskemu kralju Matiji Korvinu, vendar tudi kmalu obnovljen.  Leta 1487 je gospostvo za\xc4\x8dasno dobil v najem Leonard Platzer. Nekaj let kasneje je bila spet v lasti dru\xc5\xbeine Khevenh\xc3\xbcller. \xc5\xbde pred letom 1510 je bilo gospostvo podeljeno Augustu Khevenh\xc3\xbcllerju. Ker je bil grad odro\xc4\x8den in neprijeten za bivanje je bil kmalu za  sede\xc5\xbe gospostva postavljen nov grad v vasi Doma\xc4\x8dale.  Ker so bili Khevenh\xc3\xbcllerji trdni protestantje in so se morali izseliti, je Pavel  Khevenh\xc3\xbcller grad leta 1629 prodal vrhovnemu dednemu mar\xc5\xa1alu Koro\xc5\xa1ke Hansu Siegmundu grofu von Wagensbergu.  Temu je cesar Ferdinand leta 1632 potrdil fevd in okrajno sodi\xc5\xa1\xc4\x8de. Leta 1640 je posest podedovala njegova h\xc4\x8di Anna Regina baronica von Breuner. Po njeni smrti je Aichelberg pripadel njeni h\xc4\x8deri Mariji Tereziji baronici von Galler. Iz  upodobitve v Valvasorjevi litografiji je razvidno, da je bil grad leta 1688 \xc5\xbee razpadajo\xc4\x8d. Leta 1699 je posest odkupil Clemens Ferdinand grof Kaiserstein iz svoje zapu\xc5\xa1\xc4\x8dine. Umrl je leta 1724 in Aichelberg je pre\xc5\xa1el na njegovo h\xc4\x8derko Mario Maximiliano baronico J\xc3\xb6chlinger von Jochenstein. Posest preide na njegovega vnuka Felixa barona J\xc3\xb6chlinger von Jochenstein leta 1846, potem pa na njegovo h\xc4\x8di Johanno grofico Rosenberg. Dru\xc5\xbeina Orsini-Rosenberg je \xc5\xa1e vedno lastnik ru\xc5\xa1evine._NEWLINE_Grad je bil zgrajen kot romanska/poznoromanska utrdba. Dobro ohranjene ru\xc5\xa1evine so ve\xc4\x8dinoma iz 15. stoletja.  Predvsem je \xc5\xa1e dobro viden \xc5\xa1tirinadstropen stanovanjski objekt z velikimi okni in tronadstropni okrogli stolp. Obrambni stolp ali t. i. Bergfried je bil poru\xc5\xa1en v 16. stoletju.'